Bilister har siddet i kø i knap en time, da en bybus er kørt fast og spærrer Thisted Landevej. Trafikken glider igen på vejen.

Køen strækkede sig fra rundkørslen ved Høvejen helt ind forbi lufthavnen og til Nørresundby. En bybus var kørt fast i sneen, og Nordjyllands Politi oplyser, at der er rekvireret bugsering af bussen. TV2/Nord har talt med en af de bilister, der var fanget i køen. - Ingen kan komme forbi i nordgående retning, fortalte Thomas Nørgaard, der i over en time sad fast i den lange kø. Et autoværn blev åbnet mellem vejene, så bilister kunne køre tilbage i modsat retning, fortæller vores reporter på stedet. Hos Nordjyllands Politi har det været en travl morgen. - Vi har haft en del glatføreuheld. Heldigvis er de involverede sluppet med knubs, siger vagtchef Peter Redder. På E39 Hirtshalsmotorvejen betød et uheld spærrede veje mellem Brønderslev S og Brønderslev C. Oprydningen er nu afsluttet, og alle spor er igen farbare. Uheldet skete, da to bilister kørte sammen klokken 06.45. På Kraghedevej ved Tylstrup kørte en bilist af vejen og ind i et træ klokken 6.30. Bilisten kom ikke til skade.